車路士急補防線 想簽新晉意大利國腳
2024年04月02日 15:02
東網電視
更多新聞短片
布安基奧奴獲多間大球會垂青。(Getty Images)
車路士今季成績仍然低沉,防線尤其差,今季英超28場已失47球,等於上季聯賽總失球數字,據悉呢間倫敦豪門計劃今夏再收購後衞,目標直指拖連奴中堅布安基奧奴,作為39歲老將堤亞高施華嘅接班人。
車路士中前場人才濟濟,但防線表現欠佳,幾乎場場都失波,領隊普捷天奴希望簽入中堅,之所以睇中布安基奧奴,皆因呢位身高1米90嘅後衞多才多藝,唔止防線穩陣,並具有不俗助攻,今季意甲已有3球進帳。
現年24歲嘅布安基奧奴上年3月首次晉身意大利國家隊,並於上年11月最後1場歐國盃外圍賽生死戰對烏克蘭,擔任正選,成功打和0比0取得出線權。據悉祖雲達斯、國際米蘭都有意收購布安基奧奴,會方已經拒2,150萬鎊(約2.1億港元)報價,並要求最少3,500萬鎊(約3.4億港元)轉會費,呢個數額對於車仔而言,只係濕濕碎,好大機會達成交易。